O‘ZBEKISTON RESPUBLIKASI SOG‘LIQNI SAQLASh VAZIRLIGI HUZURIDAGI SOG‘LIQNI SAQLASh TIZIMI RAHBAR XODIMLARINI ATTESTATSIYADAN O‘TKAZISh KOMISSIYASI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Prezidentining “Respublika tibbiyot muassasalari faoliyatini tashkil etishni takomillashtirish chora-tadbirlari to‘g‘risida” 2007-yil 2-oktabrdagi PQ-700-son qarorini bajarish yuzasidan, shuningdek O‘zbekiston Respublikasi Sog‘liqni saqlash vazirligi va uning hududiy organlari kadrlar tarkibini yuqori malakali mutaxassislar bilan mustahkamlash maqsadida Vazirlar Mahkamasi qaror qiladi: 
 1. O‘zbekiston Respublikasi Sog‘liqni saqlash vazirligi huzuridagi sog‘liqni saqlash tizimi rahbar xodimlarini attestatsiyadan o‘tkazish komissiyasi to‘g‘risidagi nizom ilovaga muvofiq tasdiqlansin. 
 2. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari R.S. Qosimov va R.S. Azimov zimmasiga yuklansin. 
 1. Ushbu Nizom O‘zbekiston Respublikasi Prezidentining “Respublika tibbiyot muassasalari faoliyatini tashkil etishni takomillashtirish chora-tadbirlari to‘g‘risida” 2007-yil 2-oktabrdagi PQ-700-son qaroriga muvofiq O‘zbekiston Respublikasi Sog‘liqni saqlash vazirligi huzuridagi sog‘liqni saqlash tizimi rahbar xodimlarini attestatsiyadan o‘tkazish komissiyasi (keyingi o‘rinlarda attestatsiya komissiyasi deb ataladi) faoliyatini tartibga soladi, O‘zbekiston Respublikasi sog‘liqni saqlash tizimi rahbar xodimlarini egallab turgan lavozimiga munosibligi yuzasidan attestatsiyadan o‘tkazish tartibini, shuningdek sog‘liqni saqlash tizimi rahbar xodimlarining attestatsiyadan o‘tkaziladigan lavozimlari ro‘yxatini belgilaydi. 
 2. Attestatsiya komissiyasi o‘z faoliyatini doimiy asosda amalga oshiradi.
 Attestatsiya komissiyasining shaxsiy tarkibi O‘zbekiston Respublikasi sog‘liqni saqlash vaziri buyrug‘i bilan tasdiqlanadi.
 Attestatsiya tarkibiga sog‘liqni saqlash vaziri, uning birinchi o‘rinbosari va o‘rinbosarlari kiradi.
 Attestatsiya komissiyasi a’zolari boshqa ishga o‘tgan taqdirda ularning lavozimiga yangidan tayinlangan yoxud tegishli vazifalarni bajarish zimmasiga yuklangan shaxslar attestatsiya komissiyasi tarkibiga kiritiladi.
 3. Quyidagilar attestatsiya komissiyasining asosiy vazifalari hisoblanadi: 
 sog‘liqni saqlash tizimining rahbar xodimlarini har yili attestatsiyadan o‘tkazib turish, jumladan, ularning kasbiy tayyorgarlik va malaka darajasi bo‘yicha egallab turgan lavozimiga munosibligini baholash; 
 Sog‘liqni saqlash vazirligi va uning hududiy organlari kadrlar tarkibini yuqori malakali mutaxassislar bilan mustahkamlash bo‘yicha takliflar kiritish; 
 sog‘liqni saqlash tizimining birlamchi bo‘g‘ini va boshqaruv organlari rahbarlarining malakasi hamda kasbiy tayyorgarligi darajasini doimiy ravishda oshirib borish tizimini yaratish bo‘yicha takliflar tayyorlash. 
 4. Attestatsiya komissiyasi o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalari qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek ushbu Nizomga amal qiladi. 
 5. Attestatsiya komissiyasini rais boshqaradi. Attestatsiya komissiyasi raisi bo‘lmagan taqdirda attestatsiya komissiyasini attestatsiya komissiyasi raisining o‘rinbosari boshqaradi. 
 6. Attestatsiya komissiyasi raisi attestatsiya o‘tkaziladigan joy va muddatlarni, attestatsiyadan o‘tkaziladiganlarning tarkibiy ro‘yxatini hamda sog‘liqni saqlash tizimi rahbar xodimlarini attestatsiyadan o‘tkazishga doir boshqa tashkiliy masalalarni belgilaydi. 
 7. Attestatsiya komissiyasi faoliyatini ta’minlash uchun Kotibiyat tuziladi. Kotibiyat tarkibi attestatsiya komissiyasi qarori bilan tasdiqlanadi. Kotibiyatni attestatsiya komissiyasi a’zolaridan biri boshqaradi. 
 8. Attestatsiya komissiyasi kotibiyati: 
 attestatsiyani o‘tkazish jadvalini tuzadi va uni tasdiqlash uchun attestatsiya komissiyasi raisiga taqdim etadi; 
 attestatsiya komissiyasi faoliyati bo‘yicha buyruqlar va farmoyishlar loyihalarini tayyorlaydi; 
 attestatsiyadan o‘tkaziladiganlarning shaxsiy yig‘majildlarini shakllantiradi va tayyorlaydi; 
 O‘zbekiston Respublikasi Sog‘liqni saqlash vazirining attestatsiyaga taalluqli buyruqlari va farmoyishlarini attestatsiya komissiyasi a’zolariga hamda attestatsiyadan o‘tkaziladiganlarga yetkazadi. 
 9. Attestatsiya komissiyasi a’zolari attestatsiya komissiyasi majlislarini tayyorlash va o‘tkazishda qatnashadilar, zarurat bo‘lganda attestatsiyadan o‘tkaziladiganlar faoliyatiga taalluqli qo‘shimcha materiallar va hujjatlarni talab qilib olish huquqiga egadirlar, attestatsiya varaqasini va attestatsiya protokolini imzolaydilar.
 10. Komissiya majlislari attestatsiya komissiyasi raisi tasdiqlagan jadval bo‘yicha, lekin har chorakda kamida bir marta o‘tkaziladi. 
 11. Sog‘liqni saqlash tizimining attestatsiyadan o‘tkaziladigan rahbar xodimlari lavozimlari ro‘yxati ushbu Nizomga 1-ilovada keltirilgan. Attestatsiya har yili o‘tkaziladi. 
 12. O‘rindoshlik shartlarida ishlayotgan xodimlar attestatsiyadan umumiy asoslarda o‘tkaziladi. 
 Quyidagilar: 
 tegishli lavozimda bir yildan kam ishlagan shaxslar; 
 homilador ayollar, shuningdek bolani uch yoshgacha parvarish qilish bo‘yicha ta’tilda bo‘lgan ayollar attestatsiyadan o‘tkazilmaydi. 
 Ko‘rsatib o‘tilgan ayollarni attestatsiyadan o‘tkazishga ular ishga chiqqandan so‘ng bir yildan keyin yo‘l qo‘yiladi.
 13. Attestatsiya o‘tkazilishi to‘g‘risidagi buyruq uning o‘tkazilish kunidan kamida 10 kun oldin attestatsiyadan o‘tkaziluvchilarga yetkaziladi. 
 14. Attestatsiya komissiyasiga har bir attestatsiyadan o‘tkaziluvchi uchun quyidagi hujjatlar taqdim etiladi:
 ma’lumotnoma; 
 ma’lumoti va ilmiy unvoni to‘g‘risidagi hujjatlar nusxalari; 
 malaka oshirish to‘g‘risidagi guvohnoma (sertifikat)lar nusxalari; 
 o‘tgan yilda amalga oshirilgan ishlar to‘g‘risidagi hisobot; 
 ma’lumotnoma-tavsifnomalar: 
 respublika darajasidagi rahbarlar uchun — Sog‘liqni saqlash vazirining mutasaddi o‘rinbosaridan, O‘zbekiston Respublikasi Sog‘liqni saqlash vazirligining nazorat inspeksiyasidan; 
 viloyat darajasidagi rahbarlar uchun — Sog‘liqni saqlash vazirining mutasaddi o‘rinbosaridan, Qoraqalpog‘iston Respublikasi Jo‘qorg‘i Kengesi Raisidan yoki viloyat (Toshkent shahar) hokimidan, soha bo‘yicha Respublika ixtisoslashtirilgan tibbiyot markazi rahbaridan; 
 tuman darajasidagi rahbarlar uchun — Qoraqalpog‘iston Respublikasi Sog‘liqni saqlash vaziridan, viloyat (Toshkent shahar) sog‘liqni saqlash boshqarmasi boshlig‘idan, soha bo‘yicha Respublika ixtisoslashtirilgan tibbiyot markazi rahbaridan. 
 Attestatsiya komissiyasi attestatsiyadan o‘tkaziluvchining mehnat faoliyati to‘g‘risida qo‘shimcha ma’lumotlar so‘rab olish huquqiga ega. 
 15. Attestatsiyadan o‘tkazish talablari quyidagilar to‘g‘risidagi xolisona bahodan iborat bo‘ladi: 
 rahbarlarning kasbiy sifatlari va ularning o‘zi boshqarayotgan tashkilotda sog‘liqni saqlash sohasidagi davlat siyosatini amalga oshirish yakunlari bo‘yicha faoliyatining yakuniy natijalari; 
 lavozim vazifalari, rejalar va dasturlarga muvofiq rahbar faoliyatining aniq natijalari; 
 tibbiy yordam ko‘rsatish darajasi va sifatiga nisbatan talablarning ta’minlanishi hamda unga yuklangan ishlarda fuqarolar sog‘lig‘ini muhofaza qilish sohasidagi qonunchilikka rioya etilishi; 
 tibbiyot kadrlarini tanlash, joy-joyiga qo‘yish va ular bilan ish olib borish sifati; 
 moddiy resurslarni boshqarish samaradorligi; 
 ilg‘or axborot texnologiyalarining, zamonaviy ilmiy, o‘quv va o‘quv-metodik adabiyotlarning davolash jarayoniga joriy etilishi;
 davolash jarayonining ta’lim va ilm-fan bilan integratsiyasini rivojlantirish; 
 amaldagi qonunchilik, ma’naviyat va ma’rifat masalalari bo‘yicha bilimlarga egalik; 
 xalqaro hamkorlikning yo‘lga qo‘yilishi va rivojlantirilishi. 
 16. Attestatsiya komissiyasi majlisi attestatsiyadan o‘tkazilayotgan xodim ishtirokida o‘tkaziladi. 
 Attestatsiyaga uzrli sabab bilan kelmagan shaxslar attestatsiya komissiyasining keyingi navbatdagi majlisi vaqtida attestatsiyadan o‘tishlari kerak.
 Attestatsiyaga uzrsiz sabab bilan kelmagan shaxslar ogohlantiriladi. Attestatsiyaga uzrsiz sabab bilan takroran kelmagan taqdirda attestatsiya komissiyasi taqdim etilgan hujjatlar (materiallar) asosida attestatsiyadan o‘tkaziluvchining egallab turgan lavozimiga munosib emasligi to‘g‘risida qaror qabul qilishga haqlidir.
 17. Attestatsiya komissiyasi taqdim etilgan hujjatlarni (materiallarni) ko‘rib chiqadi, shundan keyin attestatsiyani o‘tkazadi.
 18. Attestatsiyani xolisona o‘tkazish maqsadida attestatsiya komissiyasi:
 attestatsiyadan o‘tkaziladigan xodimga uning funksional vazifalari bilan bog‘liq bo‘lgan savollarni beradi;
 attestatsiyadan o‘tkaziluvchi tomonidan taqdim etilgan uning xizmat faoliyati to‘g‘risidagi qo‘shimcha ma’lumotlarni ko‘rib chiqadi.
 19. Attestatsiya komissiyasi majlisi, agar unda komissiya a’zolarining kamida 2/3 qismi qatnashsa, qaror qabul qilish huquqiga ega bo‘ladi.
 20. Attestatsiya o‘tkazish davomida attestatsiyaning stenogrammasi yoki audio-video yozuvi yuritiladi va uning natijalari muhokama qilinadi.
 21. Xodimning kasbiy sifatlarini baholash to‘g‘risidagi qaror, shuningdek attestatsiya komissiyasining tavsiyalari attestatsiyadan o‘tkaziluvchining ishtirokisiz, oddiy ovoz berish yo‘li bilan, attestatsiya komissiyasining majlisda qatnashgan a’zolarining oddiy ko‘pchilik ovozi bilan qabul qilinadi. Ovozlar teng bo‘lgan taqdirda attestatsiya komissiyasi raisining ovozi hal qiluvchi hisoblanadi. 
 22. Attestatsiya natijalari bo‘yicha attestatsiya komissiyasi quyidagi baholardan birini qabul qiladi:
 egallab turgan lavozimiga munosib;
 6 oydan keyin takroriy attestatsiya o‘tkazgan holda, attestatsiya komissiyasining tavsiyalari bajarilishi sharti bilan egallab turgan lavozimiga munosib;
 egallab turgan lavozimiga munosib emas.
 23. Xodim to‘g‘risidagi ma’lumotlar, attestatsiyadan o‘tkaziluvchiga berilgan savollar va ularga berilgan javoblar, attestatsiya komissiyasi a’zolari va xodim tomonidan bildirilgan taklif va mulohazalar, ovoz berish natijalari bo‘yicha xodim faoliyatiga berilgan baho, shuningdek attestatsiya komissiyasining tavsiyalari va ularni bajarish muddatlari attestatsiyadan o‘tadigan har bir xodimga rasmiylashtiriladigan attestatsiya varaqasida (ushbu Nizomga 2-ilova) aks ettiriladi.
 Attestatsiya varaqasi attestatsiya komissiyasi raisi, kotibi va uning majlisida ishtirok etgan komissiya a’zolari tomonidan imzolanadi.
 24. Attestatsiya natijalari xodimga attestatsiya komissiyasi majlisi tugashi bilanoq e’lon qilinadi va protokol bilan rasmiylashtiriladi (ushbu Nizomga 3-ilova).
 25. Attestatsiya natijalariga ko‘ra, o‘n ish kunidan kechikmay O‘zbekiston Respublikasi Sog‘liqni saqlash vazirining buyrug‘i chiqariladi.
 26. Attestatsiya natijalari bo‘yicha egallab turgan lavozimiga munosib emas deb e’tirof etilgan xodimga nisbatan O‘zbekiston Respublikasi Mehnat kodeksida belgilangan tartibda qaror qabul qilinadi.
 27. Sog‘liqni saqlash tizimi rahbar xodimlarini attestatsiyadan o‘tkazish bilan bog‘liq xarajatlar O‘zbekiston Respublikasi Sog‘liqni saqlash vazirligining budjetdan tashqari mablag‘lari hisobiga qoplanadi.
 28. Attestatsiya natijalari bo‘yicha nizolar qonunchilikda belgilangan tartibda hal etiladi. 
 O‘zbekiston Respublikasi Sog‘liqni saqlash vazirligining Bosh boshqarmalari, boshqarmalari va bo‘limlari boshliqlari 
 Qoraqalpog‘iston Respublikasi Sog‘liqni saqlash vaziri, viloyatlar va Toshkent shahar sog‘liqni saqlash boshqarmalari boshliqlari va ularning o‘rinbosarlari 
 Viloyatlar ko‘p tarmoqli tibbiyot markazlarining bosh vrachlari 
 Viloyatlar bolalar ko‘p tarmoqli tibbiyot markazlarining bosh vrachlari 
 Viloyatlar tibbiy diagnostika markazlarining bosh vrachlari 
 Tumanlar (shaharlar) tibbiyot birlashmalarining bosh vrachlari 
 Respublika shoshilinch tibbiy yordam markazining direktori va uning o‘rinbosarlari 
 Respublika shoshilinch tibbiy yordam markazi filiallarining direktorlari
 Respublika davolash-profilaktika muassasalarining bosh vrachlari 
 Respublika ixtisoslashtirilgan tibbiyot markazlarining rahbarlari 
 Ilmiy-tadqiqot institutlari va Salomatlik va tibbiy statistika institutining direktorlari
 Oliy o‘quv yurtlari va ilmiy-tadqiqot institutlari klinikalarining bosh vrachlari 
 Sanitariya-epidemiologik osoyishtalik va jamoat salomatligi xizmati boshlig‘i
 OITSga qarshi kurashish Respublika markazining direktori
 Respublika tibbiyot markazlari rahbarlari va ularning o‘rinbosarlari